**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ**

**1. Ընթացիկ իրավիճակը և իրավական ակտի ընդունման անհրաժեշտությունը**

Հայաստանի Հանրապետության ջրային ռեսուրսների կառավարման ոլորտում բացակայում է ջրային ռեսուրսների երկրորդային օգտագործումը խրախուսող մեխանիզմների, այդ թվում՝ արտոնությունների կիրառման համակարգը:

Նախագծի մշակման պահանջն ամրագրված է Հայաստանի Հանրապետության ջրային օրենսգրքի 25.1-րդ հոդվածով, որի համաձայն՝ ջրօգտագործումից հետո հեռացվող ջրային ռեսուրսների կրկնակի (երկրորդային) ջրօգտագործումն ապահովելու համար համապատասխան ենթակառուցվածքներ ստեղծելու և կրկնակի (երկրորդային) ջրօգտագործում իրականացվելու դեպքում ջրային ռեսուրսից ջրառ իրականացնող անձի համար Հայաստանի Հանրապետության հարկային օրենսգրքով պետք է սահմանվեն բնօգտագործման վճարների հաշվարկման արտոնություններ: Վերը նշված հոդվածի համաձայն՝ կրկնակի (երկրորդային) ջրօգտագործողի համար կրկնակի (երկրորդային) ջրօգտագործման տրված ջրային ռեսուրսների նկատմամբ բնօգտագործման վճար չի հաշվարկվում:

**2. Առաջարկվող կարգավորման բնույթը**

Ներկայացված նախագծով առաջարկվում է սահմանել բնօգտագործման վճարի տարբերակված դրույքաչափ ջրօգտագործումից հետո հեռացվող ջրային ռեսուրսների կրկնակի (երկրորդային) ջրօգտագործումն ապահովելու համար ջրահեռացման անհատական (տեղային) համակարգեր ստեղծելու և կրկնակի (երկրորդային) ջրօգտագործում իրականացվելու պարագայում, տվյալ ջրային ռեսուրսից ջրառ իրականացնող ջրօգտագործողի համար` մասնավորապես կիրառելով մակերևութային, ստորերկրյա քաղցրահամ և թերմալ ջրերի օգտագործման, արդյունահանման համար բնօգտագործման վճարի դրույքաչափերի 0.5 գործակից:

**3. Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է Շրջակա միջավայրի նախարարության կողմից:

**4. Ակնկալվող արդյունքը**

Ներկայացված նախագծի ընդունումից հետո կբարձրանա ջրային ռեսուրսների կառավարման արդյունավետությունը, մասնավորապես, ջրային ռեսուրսների երկրոդային օգտագործման ծավալների ավելացման շնորհիվ էականորեն կկրճատվի մակերևութային և ստորերկրյա ջրային ռեսուրսներից առաջնային ջրառը: Սա իր հերթին կբերի Սևանա լճից լրացուցիչ ջրառի անհրաժեշտության վերացմանը կամ էական կրճատմանը:

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ**

**ԸՆԴՈՒՆՄԱՆ ԱՌՆՉՈՒԹՅԱՄԲ ԸՆԴՈՒՆՎԵԼԻՔ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ, ԴՐԱՆՑՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ԱՆՀՐԱԺԵՇՏՈՒԹՅԱՆ ԲԱՑԱԿԱՅՈՒԹՅԱՆ ՄԱՍԻՆ**

|  |  |
| --- | --- |
| *1.* | *Այլ իրավական ակտերի ընդունման և այլ իրավական ակտերում փոփոխությունների և/կամ լրացումների անհրաժեշտությունը* |
|  | Օրենքի նախագծի ընդունմամբ կառաջանա Կառավարության 2003 թվականի մարտի 7-ի «Ջրօգտագործման թույլտվության օրինակելի ձևաթուղթը և ջրօգտագործման թույլտվության ձևերը, ջրօգտագործման թույլտվության տրամադրման, ջրօգտագործման թույլտվության երկարաձգման կարգերը, ջրաղբյուրի, հորատանցքի անձնագրերի և հիդրոերկրաբանական հորատանքցի նախագծային երկրաբանատեխնիկական կտրվածքի ձևերը հաստատելու մասին» N 218-Ն որոշման մեջ լրացումներ և փոփոխություններ կատարելու անհրաժեշտություն: |
| *2.* | *Միջազգային պայմանագրերով ստանձնած պարտավորությունների հետ համապատասխանությունը* |
|  | Օրենքի նախագծի ընդունմամբ Միջազգային պայմանագրերով ստանձնած պարտավորությունների փոփոխության անհրաժեշտություն չի առաջանում: |
| *3.* | *Այլ տեղեկություններ (եթե այդպիսիք առկա են)* |
|  | - |

**ՏԵՂԵԿԱՆՔ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՐԿԱՅԻՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ ՆԱԽԱԳԾՄԱՆԸ ԵՎ ՔՆՆԱՐԿՄԱՆԸ ՀԱՆՐՈՒԹՅԱՆ ՄԱՍՆԱԿՑՈՒԹՅԱՆ ՄԱՍԻՆ**

|  |  |  |
| --- | --- | --- |
| Տեղեկանք հանրության մասնակցության մասին | | |
| 1 | Հանրությանը նախագծի վերաբերյալ իրազեկումը | Նախագիծը տեղադրվել է իրավական ակտերի նախագծերի հրապարակման միասնական www.e-draft.am կայքում |
| 2 | Հանրության մասնակցությունը նախագծմանը և/կամ քննարկումներին | - |
| 3 | Հանրության մասնակցության արդյունքները | - |